รฟท.อนุมัติผลประมูลรถไฟไทย-จีน 2 สัญญา-ยืดเจรจาสัญญา 2.3 เลี่ยงโควิด
รฟท.อนุมัติผลประมูลรถไฟไทย-จีน 2 สัญญา-ยืดกรอบเจรจาสัญญา 2.3 เลี่ยงโควิด
รฟท.อนุมัติผลประมูลรถไฟไทย-จีน 2 สัญญา-ยืดกรอบเจรจาสัญญา 2.3 เลี่ยงโควิด
17 เม.ย. 2563

นายจิรุตม์ วิศาลจิตร ประธานคณะกรรมการ การรถไฟแห่งประเทศไทย (รฟท.) เปิดเผยว่า ที่ประชุมบอร์ด รฟท. วันที่ 16 เม.ย. มีมติอนุมัติผลการประมูลก่อสร้าง งานโยธา รถไฟไทย-จีน จำนวน 2 สัญญา ได้แก่ สัญญาที่ 3-3 งานโยธา สำหรับช่วงบันไดม้า-ลำตะคอง ระยะทาง 26.10 กม.  (ราคากลาง  12,043 ล้านบาท ) ซึ่ง บริษัท กรุงธนเอนยิเนียร์ จำกัด เสนอราคาต่ำสุด ที่ 9,838 ล้านบาท และสัญญาที่  4-5 งานโยธาสำหรับช่วงบ้านโพ – พระแก้ว ระยะทาง 13.30 กม. (ราคากลาง 11,801 ล้านบาท)  ซึ่งบมจ. อิตาเลียนไทย ดีเวล๊อปเมนต์ (ITD) เสนอราคาต่ำสุด  9,913 ล้านบาท
ส่วน สัญญาที่ 3-5 งานโยธา สำหรับช่วงโคกกรวด- นครราชสีมา ระยะทาง 13.69 กม. (ราคากลาง 9,257 ล้านบาท)  ซึ่งกิจการร่วมค้าบริษัท SPTK จำกัด เสนอราคาต่ำสุด  7,750 ล้านบาท  นั้น ยังไม่อนุมัติ โดยบอร์ดให้ให้ รฟท.สอบถามไปยังกรมบัญชีกลาง กรณี การเป็นกิจการร่วมค้าจดทะเบียนใหม่ เพื่อความชัดเจน
พร้อมกันนี้ได้มีมีมติเห็นชอบการขยายระยะเวลาในการดำเนินการจัดทำร่างสัญญาจ้างและเงื่อนไขอื่นในการทำสัญญาจ้างงาน ระบบราง ระบบไฟฟ้า และเครื่องกล รวมทั้งจัดหาขบวนรถไฟและจัดอบรมบุคลากร (สัญญา2.3) วงเงิน 50,633.50 ล้านบาท ออกไปอีก 155 วัน หรือถึง วันที่ 31 ต.ค. 63 เนื่องจาก กรอบเวลาเดิม จะครบในวันที่ 30 พ.ค. 63  แต่การเจรจาในสัญญา 2.3 ยังไม่เรียบร้อย ซึ่งสาเหตุหนึ่งมาจากปัญหาการแพร่ระบาดของเชื้อไวรัสโควิด – 19 โดยตามขั้นตอนจะต้องเสนอไปยังกระทรวงคมนาคมและนายกรัฐมนตรี เพื่อขยายกรอบเวลาตามตามคำสั่งมาตรา 44
ด้าน นายวรวุฒิ มาลา รองผู้ว่าการกลุ่มธุรกิจการบริหารทรัพย์สิน ในฐานะรักษาการผู้ว่าการฯรฟท. กล่าวว่า จะส่งรายงานการวิเคราะห์ผลกระทบสิ่งแวดล้อม (EIA)เพิ่มเติม ช่วงบ้านภาชี-โคราช ได้ภายในเดือนเม.ย.นี้  นอกจากนี้ ได้ทำหนังสือหารือคณะกรรมการสิ่งแวดล้อม (สผ.) เพื่อขอให้ลงนามสัญญากับผู้รับจ้าง ในช่วงที่ไม่มีปัญหา EIA เพื่อเร่งรัดการก่อสร้าง รถไฟไทย-จีน ช่วงกรุงเทพฯ-นครราชสีมา อีกด้วย